## La secretària autonòmica d'Igualtat i Diversitat ha visitat el Centre Dona 24 h de Castelló de la Plana

*** Quinzá visita els recursos públics d'atenció a les víctimes de violència sobre la dona per a conéixer les necessitats que tenen
* Fa una crida a la societat i a l'entorn de les víctimes perquè denuncien situacions de maltractaments**

La secretària autonòmica d'Igualtat i Diversitat, Asunción Quinzá, ha visitat el Centre Dona 24 h de Castelló de la Plana per a mantindre una trobada amb l'equip de professionals que treballen allí i escoltar les necessitats i propostes que tenen.

La secretària autonòmica està realitzant una sèrie de visites als recursos que posa l'Administració a la disposició de les dones que patixen maltractaments per a saber “quines necessitats tenen i poder reorganitzar els recursos existents d'acord amb estes”. A la trobada també ha assistit el Comissionat per a la Lluita contra la Violència sobre la Dona, Felipe del Baño, i l'alcaldessa de Castelló de la Plana, Begoña Carrasco.

Després de la reunió, han visitat les instal·lacions del centre i han pogut conéixer de primera mà la labor diària que realitzen les professionals, especialment en els mesos d'estiu, una època molt complicada, “ja que històricament augmenten els casos de violència de gènere”.

La secretària autonòmica ha reiterat que la creació, dins de l'organigrama de la Vicepresidència Segona i Conselleria de Serveis Socials, Igualtat i Habitatge, d'un comissionat per a la lluita sobre la dona “és una mostra clara de la prioritat que tindran les accions i polítiques que desenvoluparem en este àmbit”.

Finalment, Asunción Quinzá ha fet una crida a la societat i als mitjans de comunicació perquè donen “visibilitat a un problema que és de totes i tots, ja que, moltes vegades, les dones no denuncien perquè normalitzen la violència i no es veuen com a víctimes i, en estos casos, ha de ser l'entorn el que denuncie perquè els poders públics puguem ajudar-les”.

Fecha: 12/09/2023